Mun færri sjúklingar liggja á Landspítala vegna covid en jafnvel bjartsýnustu spár gerðu ráð fyrir. Óttast var að að allt að níutíu manns yrðu inniliggjandi í dag, en þeir eru einungis þrjátíu og níu. Fyrrverandi yfirlæknir covid-göngudeildarinnar telur ástæðu til að endurskoða viðbrögðin við faraldrinum.
Um eða yfir þúsund smit hafa greinst daglega hér á landi frá áramótum. Í gær greindust hátt í fjórtán hundruð smit innanlands. Þrátt fyrir þann mikla fjölda sem greinst hefur í þessari bylgju faraldursins, hafa mun færri þurft að leggjast inn á spítala vegna sjúkdómsins en óttast var. Að líkindum eru það áhrif omíkron-afbrigðisins.
Það er náttúrulega ánægjulegt að sjá að ekki bara fylgjum við bjartsýnustu spá, við erum talsvert fyrir neðan hana. -En hvað skýrir þetta? -Lang líklegasta skýringin er jú sú að omíkron-afbrigðið það er vægara en fyrri afbrigði, og svo verður líka að segja það að covid-göngudeildin sinnir alveg ótrúlega viðamiklum verkefnum, er að sjá allt að 20 sjúklinga á dag, sem kannski í öðrum löndum hefðu ella lagst inn.
Segir Ragnar Freyr Ingvarsson, lyflæknir og fyrrverandi yfirlæknir covid-göngudeildarinnar.
Samkvæmt svartsýnustu spá Landspítalans þann sjötta janúar var óttast að allt níutíu manns yrðu inniliggjandi vegna covid, og bjartsýnasta spá gerði ráð fyrir hátt í 60 inniliggjandi, innan tveggja vikna. Sá tími er nú liðinn, en í dag eru innan við fjörutíu á Landspítala með covid, og þar af innan við þrjátíu sem voru lagðir inn vegna sjúkdómsins, eða um helmingi færri en jafnvel bjartsýnustu spár gerðu ráð fyrir.
Á sama tíma var bjartsýnasta spá sú að í kringum tólf manns væru á gjörgæslu eftir hálfan mánuð en svartsýnasta spá 27. Nú eru þrír á gjörgæslu vegna covid, eða fjórum til níu sinnum færri en spáð var.
Ragnar Freyr telur ástæðu til að endurskoða viðbrögðin við faraldrinum.
Bæði hvað snertir hvernig við skimum fólk, hvernig við beitum sóttkví, hvernig við nálgumst vandann í heild sinni. Það er það sem ég hef verið að tala fyrir.
Mun færri sjúklingar liggja nú á Landspítala vegna covid en jafnvel bjartsýnustu spár gerðu ráð fyrir. Starfandi fjármálaráðherra vonar að betri staða á spítalanum gefi tilefni til tilslakana á sóttvarnaaðgerðum fljótlega. 